Στέργιος Τσίρκας

Ο Στέργιος Τσίρκας (Νέα Μάκρη, 15 Φεβρουαρίου 1959) είναι Έλληνας πολιτικός, επικεφαλής δημοτικής παράταξης και σημερινός Δήμαρχος Μαραθώνος, της Ανατολικής Αττικής. Εκλέχθηκε για πρώτη φορά δημοτικός σύμβουλος το 1990 και είναι ένας από τους μακροβιότερους αυτοδιοικητικούς στην Ελλάδα, έχοντας υπηρετήσει για πάνω από 35 χρόνια σε διάφορους ρόλους πριν αναδειχθεί για πρώτη φορά Δήμαρχος στις εκλογές του 2019. 

Πολιτική σταδιοδρομία
Ο Στέργιος Τσίρκας γεννήθηκε στις 15 Φεβρουαρίου του 1959 στην Αγία Μαρίνα της Νέας Μάκρης, όπου και ζει ως σήμερα. Στα νεανικά του χρόνια, καθιερώθηκε ως επιχειρηματίας, αρχικά στην εστίαση και μετέπειτα στην ανάπτυξη ακινήτων.

Έδειξε ενδιαφέρον για συμμετοχή στα κοινά από νεαρή ηλικία και ξεκίνησε την πολιτική του σταδιοδρομία το 1990, όταν εκλέχθηκε για πρώτη φορά δημοτικός σύμβουλος στον νεοσύστατο, τότε, Δήμο Νέας Μάκρης. Έκτοτε έχει κερδίσει την εμπιστοσύνη των συμπολιτών του σε 8 ακόμη Δημοτικές Εκλογές. Και στις εκλογές του 1990, αλλά και σε αυτές των ετών 1994, 1998, 2006, 2010 και 2014, αναδείχθηκε πρώτος σε σταυρούς δημοτικός σύμβουλος απ’ όλες τις παρατάξεις.

Στις δημοτικές εκλογές του 2002 διεκδίκησε για πρώτη φορά τη δημαρχία, και η παράταξή του, «Ανάπλαση-Ανάπτυξη Νέας Μάκρης», συγκέντρωσε το 8,6% των ψήφων. Το 2019 και το 2023 εξελέγη Δήμαρχος ως επικεφαλής της παράταξης «Πορεία Πράξης», που αναδείχθηκε σε δημοτική αρχή.

Σε αυτά τα 35 χρόνια και πριν αναδειχθεί Δήμαρχος, έχει υπηρετήσει, μεταξύ άλλων: 

 Ως Πρόεδρος του Δημοτικού Συμβουλίου στον τότε Δήμο Νέας Μάκρης (1993-96, 2007-8), αλλά και, μετέπειτα στον Καλλικρατικό Δήμο Μαραθώνος (2011-14) καθώς και
 Ως Αντιδήμαρχος (1998) στο Δήμο Νέας Μάκρης.

Δήμος Μαραθώνος
Πρώτη θητεία
Ο Στέργιος Τσίρκας εκλέχθηκε για πρώτη φορά Δήμαρχος Μαραθώνος το 2019. Στον πρώτο γύρο των δημοτικών εκλογών (26 Μαΐου) πήρε ποσοστό 39,39% και στον 2ο γύρο (2 Ιουνίου) 55,63%. Η διοίκησή του βασίστηκε σε συνεργασίες, μια και η «Πορεία Πράξης» δεν είχε την απόλυτη πλειοψηφία στο Δημοτικό Συμβούλιο. 

Έμφαση δόθηκε στην επούλωση των πληγών από την καταστροφική πυρκαγιά στο Μάτι στις 23 Ιουλίου του 2018 και στην επαναφορά της λειτουργίας του Δήμου σε κανονικούς ρυθμούς μετά την χαρακτηριζόμενη ως ταραχώδη θητεία Ψινάκη (2014-2019).

Δεύτερη εκλογή
Στις δημοτικές εκλογές του 2023, ο Στέργιος Τσίρκας κέρδισε από τον πρώτο γύρο με ποσοστό 52,44%. 

Στο πρόγραμμα του συνδυασμού του προτεραιότητα έχει δοθεί:
 Στα έργα υποδομής (κατασκευή δικτύου αποχέτευσης, οπτική ίνα, αναβάθμιση δικτύου ύδρευσης, τηλεμετρία υδάτων, ασφαλτοστρώσεις κ.ά.)
 Στη βελτίωση της καθημερινής ζωής των κατοίκων (Βιοκλιματική Ανάπλαση Κέντρου Νέας Μάκρης, δημιουργία Πολιτιστικού Κέντρου στο πρώην εργοστάσιο πορσελάνης στη Νέα Μάκρη και επίσης στην Αφετηρία του Μαραθωνίου Δρόμου, στο Μαραθώνα, αναβαθμίσεις πλατειών, κατασκευή παιδικών χαρών, νέα σχολεία κ.ά.)
 Στην πολιτική προστασία (χρήση drones πυροπροστασίας, ενίσχυση εθελοντικών ομάδων, πυροφυλάκια κ.α.)
 Στον πολιτισμό (Φεστιβάλ Μαραθώνα, Μουσείο Μαραθωνίου Δρόμου κ.ά.)
 Στην εξασφάλιση χρηματοδοτήσεων για νέες εκπαιδευτικές, πολιτιστικές, ψυχαγωγικές και αθλητικές δομές, καθώς και σε ψηφιακές υπηρεσίες του Δήμου.
 Στην εξυγίανση των οικονομικών του Δήμου, ο οποίος, το 2019, βρέθηκε χρεωμένος με υψηλά δάνεια που είχαν συνάψει προηγούμενες διοικήσεις. Ο Τσίρκας έχει δεσμευθεί δημόσια ότι τα δάνεια αυτά θα εξοφληθούν στο σύνολό τους πριν από το τέλος της παρούσας θητείας του.
 Στην εξωστρέφεια του Δήμου, μέσω της συμμετοχής του σε πρωτοβουλίες συνεργασίας (π.χ. Αθηναϊκή Ενεργειακή Συμμαχία), της φιλοξενίας αθλητικών διοργανώσεων, αλλά και των εγκαθίδρυσης και καλλιέργειας σχέσεων με σειρά κινεζικών πόλεων, που δείχνουν ιδιαίτερο ενδιαφέρον για τον Μαραθώνα και την ιστορία του -στη χώρα φιλοξενούνται δεκάδες μαραθώνιοι κάθε χρόνο, με συνολικά πολλές εκατοντάδες χιλιάδες συμμετοχές.

Η θητεία του έχει επηρεαστεί από περιβαλλοντικές προκλήσεις, όπως οι πυρκαγιές. Τον Αύγουστο του 2024, ως Δήμαρχος αντιμετώπισε μια πολύ μεγάλη πυρκαγιά, που ξεκίνησε από το Βαρνάβα και απαίτησε μεγάλες και συντονισμένες εκκενώσεις και στις τέσσερις δημοτικές ενότητες του Δήμου Μαραθώνα. Η προσπάθεια επικεντρώθηκε στη διάσωση των οικισμών, με την πυρκαγιά να αφήνει πίσω της βαρύ τίμημα για το φυσικό περιβάλλον.

Προώθηση της Κληρονομιάς του Μαραθώνα και του Μαραθωνίου Δρόμου
Ως Δήμαρχος, ο Στέργιος Τσίρκας έχει δώσει ιδιαίτερη βαρύτητα στην προώθηση του Μαραθώνα ως τόπου γέννησης του περίφημου Μαραθωνίου Δρόμου, που συνδέεται άμεσα με την ιστορική Μάχη του Μαραθώνα το 490 π.Χ. Έχει προτείνει και υποστηρίξει σθεναρά δύο βασικές πρωτοβουλίες: 

 Τη φιλοξενία όλων των Ολυμπιακών Μαραθωνίων στην «Αυθεντική Διαδρομή», από τον Μαραθώνα στην Αθήνα, ανεξάρτητα από την πόλη όπου διεξάγονται οι αγώνες και, γενικότερα, την αναβάθμιση της Αυθεντικής Διαδρομής μέσω της διεξαγωγής σ’ αυτήν όλων των σημαντικών διεθνών Μαραθωνίων, μεταξύ τους και των Παγκοσμίων Πρωταθλημάτων. 

 Την αναγνώριση του καλύτερου χρόνου στην Αυθεντική Διαδρομή ως μοναδικού επίσημου παγκόσμιου ρεκόρ στο Μαραθώνιο.

Έχει επίσης αναλάβει πολλές πρωτοβουλίες για τη διατήρηση της ιστορικότητας και του ιδιαίτερου χαρακτήρα του Μαραθωνίου Δρόμου, προκειμένου, όπως συχνά τονίζει, «να μη φτάσει να γίνει ένα απλό δρομικό γεγονός».

Κριτική για την πολιτική του
Οι πολιτικοί αντίπαλοι του Στέργιου Τσίρκα επικεντρώνουν την κριτική τους κυρίως στον τρόπο διοίκησης του, τον οποίο χαρακτηρίζουν προσωποπαγή και συγκεντρωτικό, ενώ για τον ίδιο τονίζουν ότι αντιπροσωπεύει μια «παλιά φρουρά».

Ακόμη, του αποδίδεται βιασύνη στη διεκδίκηση και υλοποίηση κάποιων μεγάλων έργων, ενώ, όπως υποστηρίζουν οι επικριτές του, μια πιο συμβατική τακτική θα οδηγούσε, πιθανόν, σε καλύτερες επιλογές.

Προσωπική ζωή
Ο Τσίρκας είναι παντρεμένος με τη Μαρία. Έχουν αποκτήσει τέσσερις κόρες και δυο εγγόνια.

 Παραπομπές 

Κατηγορία:Δήμαρχοι ελληνικών πόλεων